I Jeffrey Howard Archer, Baron Archer of Weston-super-Mare (mibait 15 Abril 1940) metung yang Ingles a talasulat libru ampong sadyang pulitiku. Bayu ya meging talasulat, metung yang Miembru ning Parlamentu (1969–74), oneng migdimitir ya uli ning iskandalu king pisalapyan nung nu alus mengalugi ya. Kaybat, migbaligtad ing kayang kalma uling kareng royalty da reng kayang best-selling a nobela, at megi yang kadwang talapamuntuk (deputy chairman) ning Conservative Party (1985–86) bayu ya migdimitir kaybat ning metung pang iskandalu, a meging sangkan ning pangayari ning kayang karera antimong miyalal a opisyal. Melalang yang life peer anyang 1992. Miyari ing kayang karerang pampulitika king kayang pangasakdal ampong pangasukul (2001–03) para king perjury ampong pamanyabat king hustisya (perverting the course of justice), a merapat katuki ning kayang kadwang pamagdimitir. Maygit nang 250 milyung kopya da reng kayang libru ing mipisali king mabilug a yatu.